ΓΝΩΜΗ ΤΗΣ ΕΠΙΤΡΟΠΗΣ σύμφωνα με τo άρθρο 251 παράγραφος 2 τρίτο εδάφιο στοιχείο (γ) της συνθήκης ΕΚ, σχετικά με τις τροπολογίες του Ευρωπαϊκού Κοινοβουλίου στην κοινή θέση του Συμβουλίου όσον αφορά την πρόταση κανονισμού του Ευρωπαϊκού Κοινοβουλίου και του Συμβουλίου για την παρακολούθηση των δασών και των περιβαλλοντικών αλληλεπιδράσεων στην Κοινότητα (Έμφαση στα δάση) ΠΕΡΙ ΤΡΟΠΟΠΟΙΗΣΕΩΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ σύμφωνα με το άρθρο 250, παράγραφος 2 της συνθήκης ΕΚ

2002/0164 (COD)

ΓΝΩΜΗ ΤΗΣ ΕΠΙΤΡΟΠΗΣ σύμφωνα με τo άρθρο 251 παράγραφος 2 τρίτο εδάφιο στοιχείο (γ) της συνθήκης ΕΚ, σχετικά με τις τροπολογίες του Ευρωπαϊκού Κοινοβουλίου στην κοινή θέση του Συμβουλίου όσον αφορά την πρόταση κανονισμού του Ευρωπαϊκού Κοινοβουλίου και του Συμβουλίου για την παρακολούθηση των δασών και των περιβαλλοντικών αλληλεπιδράσεων στην Κοινότητα (Έμφαση στα δάση)

1. Εισαγωγή

Το άρθρο 251 παράγραφος 2 τρίτο εδάφιο στοιχείο (γ) της συνθήκης ΕΚ προβλέπει ότι η Επιτροπή γνωμοδοτεί για τις τροπολογίες που προτείνει το Ευρωπαϊκό Κοινοβούλιο σε δεύτερη ανάγνωση. Η Επιτροπή παραθέτει κατωτέρω τη γνώμη της για τις 12 τροπολογίες που πρότεινε το Κοινοβούλιο.

2. Ιστορικό

- Ημερομηνία διαβίβασης της πρότασης στο Ευρωπαϊκό Κοινοβούλιο και το Συμβούλιο (COM (2002) 404 τελικό - 2002/0164 (COD)) : 15 Ιουλίου 2002.

- Ημερομηνία γνωμοδότησης της Ευρωπαϊκής Οικονομικής και Κοινωνικής Επιτροπής : 12 Δεκεμβρίου 2002.

- Ημερομηνία γνωμοδότησης της Επιτροπής των Περιφερειών : 12 Φεβρουαρίου 2003.

- Ημερομηνία κατά την οποία γνωμοδότησε το Ευρωπαϊκό Κοινοβούλιο σε πρώτη ανάγνωση : 13 Φεβρουαρίου 2003.

- Ημερομηνία κατά την οποία γνωμοδότησε η Επιτροπή σχετικά με τις τροπολογίες του ΕΚ σε πρώτη ανάγνωση : 13 Φεβρουαρίου 2003.

- Ημερομηνία κατά την οποία το Συμβούλιο καθόρισε την κοινή θέση : 13 Ιουνίου 2003

- Ημερομηνία κατά την οποία η Επιτροπή γνωστοποίησε την άποψή της όσον αφορά την κοινή θέση (SEC (2003) 725 τελικό -2002/0164 (COD)) : 17 Ιουνίου 2003.

- Ημερομηνία κατά την οποία το Ευρωπαϊκό Κοινοβούλιο έλαβε την κοινή θέση : 25 Ιουνίου 2003.

Στις 21 Οκτωβρίου 2003, το Ευρωπαϊκό Κοινοβούλιο κατά τη δεύτερη ανάγνωση ενέκρινε 12 τροπολογίες βάσει μιας σειράς τροπολογιών συμβιβασμού που συμφωνήθηκε κατά τη συνεδρίαση της Coreper στις 14 Οκτωβρίου 2003 από την πλειοψηφία των κρατών μελών και την Επιτροπή.

Σκοπός του κανονισμού

Σκοπός της παρούσας πρότασης για την έκδοση κανονισμού του Ευρωπαϊκού Κοινοβουλίου και του Συμβουλίου είναι η θέσπιση ενός νέου κοινοτικού προγράμματος για την παρακολούθηση των δασών και των περιβαλλοντικών αλληλεπιδράσεων για την προστασία των δασών της Κοινότητας. Το πρόγραμμα αυτό θα στηρίζεται στα αποτελέσματα που έχουν επιτευχθεί στο πλαίσιο δύο κανονισμών του Συμβουλίου όσον αφορά την προστασία των δασών στην Κοινότητα από την ατμοσφαιρική ρύπανση [1] και τις πυρκαγιές [2].

[1] Κανονισμός (EΟΚ) αριθ. 3528/86 του Συμβουλίου της 17ης Νοεμβρίου 1986 για την προστασία των δασών στην Κοινότητα από την ατμοσφαιρική ρύπανση, ΕΕ L 326, 21.11.1986, σ. 2.

[2] Κανονισμός (EΟΚ) αριθ. 2158/92 του Συμβουλίου της 23ης Ιουλίου 1992 για την πυροπροστασία των κοινοτικών δασών, ΕΕ L 217, 31.07.1992, σ. 3.

Η αρχική πρόταση για το πρόγραμμα "Έμφαση στα δάση" προβλέπει πολυετές πλαίσιο που θα καλύπτει αρχικά 6ετή περίοδο από το 2003 έως το 2008. Στόχος του πλαισίου αυτού είναι η προσαρμογή του πεδίου εφαρμογής των προαναφερθέντων κανονισμών έτσι ώστε να παρέχουν ένα ευέλικτο πρόγραμμα παρακολούθησης για την αξιολόγηση της κατάστασης του δασικού οικοσυστήματος σ' ένα ευρύτερο πλαίσιο.

3. Γνώμη της Επιτροπής όσον αφορά τις τροπολογίες του Ευρωπαϊκού Κοινοβουλίου

Στις 21 Οκτωβρίου 2003, το Ευρωπαϊκό Κοινοβούλιο ενέκρινε 12 τροπολογίες από τις 33 που είχαν υποβληθεί. Η Επιτροπή μπορεί να δεχθεί όλες τις τροπολογίες (αριθ. 22 έως αριθ. 33) που έχουν υιοθετηθεί στο πλαίσιο μιας σειράς τροπολογιών συμβιβασμού.

Τροπολογίες που αποδέχεται η Επιτροπή

Οι τροπολογίες 22, 23 και 25 αποβλέπουν στην ενσωμάτωση στο πρόγραμμα "Έμφαση στα δάση" μέτρων πυροπροστασίας και συνεπώς στη διεύρυνση του πεδίου εφαρμογής του προγράμματος καθώς και στη χρηματοδοτική στήριξη των εν λόγω μέτρων, τα οποία δεν καλύπτονται από τον κανονισμό για την αγροτική ανάπτυξη ή δεν καλύπτονται από προγράμματα αγροτικής ανάπτυξης.

Οι τροπολογίες 24 και 27 (δεύτερο μέρος) έχουν ως στόχο να επιτρέψουν την κατ´εξαίρεση αναδρομική χρηματοδότηση προκειμένου να διασφαλιστεί η συνέχεια των δραστηριοτήτων παρακολούθησης. Οι δαπάνες στις οποίες έχει προβεί ένα κράτος μέλος πρέπει να μπορούν να είναι επιλέξιμες για συγχρηματοδότηση αν αφορούν δραστηριότητες που έχουν ξεκινήσει μετά την 1η Ιανουαρίου 2003 και πριν από τη θέση σε ισχύ του παρόντος κανονισμού, με την προϋπόθεση ότι οι δραστηριότητες αυτές δεν έχουν ολοκληρωθεί κατά την έγκριση του σχετικού εθνικού προγράμματος από την Επιτροπή.

Η τροπολογία 28 προτείνει βραχύτερη περίοδο εκτέλεσης 2003-2006 (αντί για 2003-2008). Ως εκ τούτου, οι τροπολογίες 26, 27 (πρώτο μέρος) και 32 αφορούν τις απαιτούμενες προσαρμογές σχετικά με την επανεξέταση (ο όρος "επανεξέταση" αντικαθίσταται από τον όρο "ενδιάμεση επανεξέταση"), τον καθορισμό βραχύτερης περιόδου για τα εθνικά προγράμματα (2 έτη αντί για 3 έτη) και την υποβολή εκθέσεων από τα κράτη μέλη. Η Επιτροπή μπορεί να αποδεχθεί την τροπολογία αυτή δεδομένου ότι επιδιώκει την ευθυγράμμιση του προγράμματος "Έμφαση στα δάση" με το χρονοδιάγραμμα των δημοσιονομικών προοπτικών και τον κανονισμό (EΚ) αριθ. 1257/99 (κανονισμός για την αγροτική ανάπτυξη).

Η τροπολογία 29 προτείνει να έχει η Επιτροπή τη δυνατότητα να χρηματοδοτεί δραστηριότητες της επιστημονικής συμβουλευτικής ομάδας. Η ομάδα αυτή διαδραματίζει βασικό ρόλο στο πρόγραμμα και η τροπολογία αυτή αποβλέπει στην περαιτέρω ενίσχυση της εν λόγω ομάδας εμπειρογνωμόνων.

Η τροπολογία 30 προτείνει ιδίως την αύξηση του προϋπολογισμού σε 61 εκατ. ευρώ (αντί για 52+2 εκατ. ευρώ που προβλέπει η κοινή θέση), εκ των οποίων 9 εκατ. ευρώ διατίθενται για μέτρα πυροπροστασίας.

Η τροπολογία 31 αποβλέπει στην πλήρη συμμόρφωση με το νέο δημοσιονομικό κανονισμό.

Η τροπολογία 33 προτείνει την υποβολή έκθεσης από την Επιτροπή στο Ευρωπαϊκό Κοινοβούλιο και το Συμβούλιο σχετικά με τη αποτελεσματικότητα του προγράμματος, έτσι ώστε να αποτελέσει τη βάση για οποιαδήποτε απόφαση σχετικά με τη συνέχιση των δραστηριοτήτων αυτών μετά το 2006.

Συμπέρασμα

Σύμφωνα με το άρθρο 250 παράγραφος 2 της συνθήκης ΕΚ, η Επιτροπή τροποποιεί την πρότασή της όπως αναφέρεται ανωτέρω.